ทองปิดพุ่ง 13.8 ดอลล์
สัญญาทองคำตลาดนิวยอร์กปิดพุ่งขึ้น จากคาดการณ์เฟดผ่อนคลายนโยบายการเงิน
10 เม.ย. 2555

สัญญาทองคำตลาดนิวยอร์กปิดพุ่งขึ้น จากคาดการณ์เฟดผ่อนคลายนโยบายการเงิน
สัญญาทองคำตลาด COMEX (Commodity Exchange) ส่งมอบเดือนมิ.ย.พุ่งขึ้น 13.8 ดอลลาร์ หรือ 0.9% ปิดที่ 1,643.9 ดอลลาร์/ออนซ์ หลังจากเคลื่อนตัวในช่วง 1648.0 - 1643.9 ดอลลาร์
ตลาดทองคำพุ่งขึ้นสวนทางกับตลาดหุ้นและตลาดน้ำมันดิบของสหรัฐที่ร่วงลงอย่างรุนแรง หลังจากกระทรวงแรงงานสหรัฐเปิดเผยเมื่อวันศุกร์ที่ผ่านมาว่า ตัวเลขจ้างงานนอกภาคเกษตรเพิ่มขึ้น 120,000 ตำแหน่งในเดือนมี.ค. ซึ่งน้อยกว่าคาดการณ์ของนักเศรษฐศาสตร์ส่วนใหญ่ที่ว่าจะเพิ่มขึ้น 203,000 ตำแหน่ง และต่ำกว่าค่าเฉลี่ยในช่วง 3 เดือนก่อนที่ 246,000 ตำแหน่ง ขณะที่อัตราว่างงานขยับลงเล็กน้อยสู่ระดับ 8.2% ในเดือนมี.ค. ซึ่งเป็นระดับต่ำสุดนับแต่เดือนม.ค.2552 
แต่นักลงทุนในตลาดทองคำมองว่า ตัวเลขจ้างงานที่เพิ่มขึ้นน้อยกว่าที่คาดการณ์ไว้อาจะทำให้เฟดตัดสินใจใช้มาตรการผ่อนคลายทางการเงินเพิ่มเติม เพื่อกระตุ้นการขยายตัวของเศรษฐกิจภายในประเทศ
นอกจากนี้ ตลาดทองคำยังได้รับแรงหนุนจากข่าวที่ว่า การประท้วงของกลุ่มผู้ค้าอัญมณีของอินเดียได้ยุติลงแล้วเมื่อวันศุกร์ที่ผ่านมา หลังจากทางการอินเดียระงับข้อเสนอการขึ้นภาษีนำเข้าทองคำ